Brian Mikkelsen (KF), 2001-04-27:
Isoleret set er L 198 et relativt - relativt - godt forslag.
Det er en del af en pakke, vi lavede med regeringen om et vejforlig. Hvis det var sådan, at vi skulle lave et togforlig med regeringen, ville der komme helt andre boller på suppen.
Så ville man tage fat på pendlerproblematikken.
Så ville man tage fat på nogle af de store infrastrukturelle problemer, der stadig væk er.
Jeg vil godt fastslå, at det, vi diskuterer i dag, jo er L 198.
L 198 er med til at løse nogle af de store kapacitetsproblemer, der er på København-Ringsted-strækningen.
Det er uden nogen som helst tvivl, når vi tager alle de regionale interesser bort.
Uanset hvor man er valgt og kommer fra, så er dét uden nogen som helst tvivl det allerallerstørste togproblem i Danmark, nemlig København-Ringsted.
Derfor skal der selvfølgelig også bruges nogle kræfter og ressourcer og prioriteringer på det område.
Det, forslaget her helt konkret handler om, er, at der bliver åbnet op for, at vi kan starte på S-baneprojektet mellem Roskilde og København som den ene del, og som den anden mere epokegørende del, den har der nemlig ikke været så meget diskussion om i pressen, men det er godt nok blevet noteret, så har man jo lagt sig fast på nu, at vi får nybygningsløsningen, hvis og når man får taget fat på problemet.
Vi kan ikke rigtig opponere imod, at vi ikke får taget hurtigere fat.
Det er rigtig mange penge, og vi ville måske godt have haft en diskussion med regeringen om, hvorvidt det er den rigtige løsning og den rigtige strækning, man vælger i denne her sammenhæng.
Men vi forventer, at vi, hvis man kommer tættere på og kommer nærmere ind på hele essensen af det her,
så selvfølgelig tager en diskussion om det.
Det er altså alt i alt noget, der trækker i den rigtige retning.
At det ikke er den kolossale gevinst, det må jeg dog sige at det ikke er.
Det er det ikke, men alt andet lige er det jo trods alt med til at løfte nogle problemer i hele hovedstadsregionen, at man får mulighed for at stå af på nogle af stationerne på vej ind, og at der bliver flere forskellige trafikformer, som man kan komme ind med, fordi man relativt nemt kan benytte de eksisterende faciliteter på vej til København. Se, jeg er fuldstændig enig med de kritikere, som har sagt, at det her ikke løser problemerne med hensyn til strækningen København-Ringsted, og jeg opfatter det virkelig sådan, at det er et problem, der skal tages fat på.
Hele systemet bryder sammen i hovedstadsområdet, hvis man ikke tager mere alvorligt fat på problemet.
Jeg har noteret mig
trafikministerens synspunkter og holdninger om, at det er det næste, man tager fat på til efteråret, og det forventer jeg mig selvfølgelig meget af fra konservativ side.
Men L 198 vil vi bakke op bag.
Alle elementerne i det ser vi sådan set som positive, når vi vurderer det nettomæssigt.
Så kan man diskutere kernen i det, og vi forventer også at få flere diskussioner med regeringen som forligspart om udformningen af hele S-togsprojektet, om man får lavet et stræk ud til motorvejen, så man virkelig kan få samlet nogle pendlere op, og om man får forlænget til Kastrup.
Alle de diskussioner må vi jo gå ind i.
Men forslaget her kan vi godt acceptere og støtte.